1. ------IND- 2020 0468 F-- BG- ------ 20200729 --- --- PROJET

|  |  |  |
| --- | --- | --- |
| **ФРЕНСКА РЕПУБЛИКА** | | |
|  |  |  |
| Министерство на екологичния и солидарен преход Министерство на икономиката и финансите | | |
|  |  |  |
|  |  |  |

**Указ №°2020-xxx от xx xxx 2020°г.  
относно индекса на ремонтопригодност на електрическото и електронното оборудване**

Реф. номер:

***Заинтересовани страни:*** *производители, вносители, разпространители или други лица, които пускат на пазара електрическо и електронно оборудване, и продавачи на същото това оборудване, както и тези, които използват уебсайт, платформа или всеки друг път на онлайн разпространение в рамките на тяхната търговска дейност във Франция.*

***Относно:*** *правилата за прилагане на индекса на ремонтопригодност, определен в член L 541-9-2 от Кодекса за околната среда.*

***Влизане в сила:*** *настоящият текст влиза в сила на 1 януари 2021 г.*

***Указание:*** *с настоящия указ се определят правилата за прилагане на член L 541-9-2 от Кодекса за околната среда, който предвижда въвеждане на индекс на ремонтопригодност за някои категории електрическо и електронно оборудване. В него се уточняват по-специално критериите и начинът на изчисляване, избрани за установяване на този индекс. Производителите и вносителите на съответното оборудване съобщават безплатно на разпространителите, както и на всяко лице, което е предоставило искане, индекса на ремонтопригодност и неговите параметри. Разпространителите, включително тези, които осъществяват продажба от разстояние, информират безплатно потребителя в момента на закупуването чрез маркиране, етикетиране, отбелязване или по всякакъв друг подходящ начин за индекса на ремонтопригодност на съответното оборудване.*

***Позовавания:*** *справка с настоящия указ може да се направи на уебсайта Légifrance (*[*http://www.legifrance.gouv.fr*](http://www.legifrance.gouv.fr/)*).]*

**Министър-председателят,**

като взе предвид доклада на министъра на екологичния преход и министъра на икономиката и финансите,

като взе предвид Директива 2008/98/ЕО на Европейския парламент и на Съвета от 19 ноември 2008 г. относно отпадъците и за отмяна на определени директиви, изменена,

като взе предвид Директива (ЕС) 2015/1535 на Европейския парламент и на Съвета от 9 септември 2015 г. установяваща процедура за предоставянето на информация в сферата на техническите регламенти и правила относно услугите на информационното общество,

като взе предвид Кодекса за потреблението, по-специално уводния член от него в редакцията му съгласно Закон №°2017-203 от 21 февруари 2017°г. за ратифициране на Наредба №°2016-301 от 14 март 2016°г. и Наредба №°2016-351 от 25 март 2016°г.,

като взе предвид Кодекса за околната среда, по-специално член L. 541-9-2 от него в редакцията му съгласно член 16 от Закон №°2020-105 от 10 февруари 2020°г. за борба срещу прахосването и за кръгова икономика,

като взе предвид Нотификация №°XXXX/XXXX/X, представена на Европейската комисия съгласно Директива (ЕС) 2015/1535,

след като се консултира с държавния съвет (отдел „Благоустройствени дейности“),

**реши:**

**Член 1**

В книга V, дял ІV от регулаторната част на Кодекса за околната среда се добавят глава IV и раздел 1 със следното съдържание:

„Глава IV

„Информация за обществеността относно продуктите, образуващи отпадъци

„Раздел 1

„Отбелязване на индекса на ремонтопригодност

„Член R 544-1 — Индексът на ремонтопригодност на електрическото или електронното оборудване, определен в член L. 541-9-2 от Кодекса за околната среда, се състои от оценка до 10, предназначена да бъде доведена до знанието на потребителите в момента на закупуването на ново оборудване.

„Този индекс се отнася до всеки модел на това оборудване.

„Член R. 544-2. — За целите на настоящия указ се прилагат следните определения:

„1) „Предоставяне на пазара“ означава всяко предоставяне в рамките на търговска дейност на електрическо или електронно оборудване, предназначено да бъде разпространено или използвано на националния пазар срещу заплащане или безплатно;

„2) „Пускане на пазара“ означава първото предоставяне на електрическо или електронно оборудване на националния пазар;

„3) „Производител“ означава всяко физическо или юридическо лице, което произвежда електрическо или електронно оборудване или което възлага неговото проектиране и го предлага на пазара със своето име или търговска марка;

„4) „Вносител“ означава всяко физическо или юридическо лице, което пуска на националния пазар електрическо или електронно оборудване от държави-членки на Европейския съюз или от трета държава;

„5) „Дистрибутор“ означава всяко физическо или юридическо лице във веригата на доставка, различно от производителя или вносителя, което предлага за продажба електрическо или електронно оборудване на националния пазар;

„6) „Продавач“ означава всяко физическо или юридическо лице, което в рамките на търговска дейност предоставя на пазара чрез продажба, включително от разстояние, електрическо или електронно оборудване на потребители;

„7) „Продажба от разстояние“ означава договор, сключен от разстояние между професионален продавач и потребител в рамките на организирана система за продажби без едновременното физическо присъствие на търговеца и на потребителя, чрез изключителното използване на едно или повече средства за комуникация от разстояние до сключването на договора;

„8) „Модел“ означава версия на оборудване, от което всички единици имат същите съответни технически характеристики за целите на изчисляването на индекса на ремонтопригодност.

„Член 544-3 —

„I.— Производителите или вносителите установяват за електрическото или електронното оборудване, което те пускат на пазара, индекса на ремонтопригодност, както и параметрите, позволяващи неговото установяване съгласно правилата, уточнени с постановление.

„II.— Производителите и вносителите предават безплатно и в дематериализиран формат на разпространителите или на продавачите в момента на обозначаването и при доставката на електрическото и електронното оборудване за всеки модел оборудване, пуснато на пазара:

„а) индекса на ремонтопригодност съгласно правилата и означението, предвидени с постановление;

„б) параметрите, позволяващи установяването на индекса на ремонтопригодност съгласно формата, предвиден с постановление.

„III.— Когато се различава от продавача, разпространителят предава безплатно при същите условия, посочени в букви a) и б), индекса и параметрите за неговото изчисляване на продавача в момента на обозначаването и при доставката на електрическото и електронното оборудване.

„IV.— Индексът може заедно с това да бъде поставен директно върху всяка единица на модела или върху опаковката посредством етикетиране или маркиране при спазване на означението, предвидено с постановление.

„V.—Информацията, посочена в точка 2, се предава безплатно от производителите и вносителите в срок от 15 дни на всяко лице, което е предоставило искане в рамките на период от най-малко две години след пускането на пазара на последната единица от модел оборудване.

„Член 544-4 —

„I.— Когато електрическото или електронното оборудване се предлага за продажба в магазин, продавачът посочва съгласно правилата и означението, предвидени с постановление, индекса на ремонтопригодност, предоставен от производителя или вносителя, на видимо място върху предлаганото оборудване или в непосредствена близост до това оборудване.

„II.— Когато електрическото или електронното оборудване се предлага за продажба в рамките на продажба от разстояние, продавачът отбелязва индекса на ремонтопригодност на видимо място при представянето на оборудването и в близост до цената съгласно правилата и означението, предвидени с постановление.

„III.— Продавачът предоставя на потребителите параметрите, позволяващи установяването на индекса на ремонтопригодност на оборудването съгласно формата, предвиден с постановление, по всякакъв подходящ начин.

„Член 544-5.— Индексът на ремонтопригодност, както и параметрите, позволяващи неговото установяване, се предоставят на потребителя от производителя или вносителя в продължение на период от най-малко две години след пускането на пазара на последната единица от модел оборудване.

„Член 544-6 —

„I.— Индексът на ремонтопригодност се изчислява от следните параметри:

„а) оценка до 20, отнасяща се до срока за предоставяне на техническата документация и до указанията за безопасна употреба и поддръжка, на производители, ремонтни предприятия и потребители;

„б) оценка до 20, отнасяща се до естеството на разглобяемост на оборудването: брой стъпки на разглобяване за единен достъп до резервните части, характеристики на необходимите инструменти и закрепванията между резервите части;

„в) оценка до 20, отнасяща се до срока на предоставяне на пазара на резервни части и до срока на доставка, на производители, разпространители на резервни части, ремонтни предприятия и потребители;

„г) оценка до 20, отнасяща се до съотношението между продажната цена на частите от производителя или вносителя, изчислена съгласно правилата, предвидени с постановление;

„д) оценка до 20, отнасяща се до критериите, които са специфични за съответната категория оборудване.

„II.— Индексът на ремонтопригодност се получава като се добавят петте получени оценки, след това общата оценка се дели на десет за да се изрази синтетична оценка по скала от 1 до 10.

„III.— За всяка категория електрическо и електронно оборудване в постановление на министъра на околната среда и на министъра на икономиката и финансите се уточняват всички критерии и подкритерии, включително критериите, които са специфични за категорията, както и начините за изчисляване на индекса.

„Член 544-7.— От 1 януари 2024°г. индекс на трайност допълва или заменя за някои категории оборудване индекса на ремонтопригодност, включвайки нови критерии, по-специално надеждност и якост на оборудването.

**Член 2**

Разпоредбите на настоящия указ влизат в сила от 1 януари 2021 г.

**Член 3**

Министърът на екологичния и солидарен преход и министърът на икономиката и финансите се задължават, всеки в съответната област, с изпълнението на настоящия указ, който ще бъде публикуван в *Официален вестник* на Френската република.

Съставено на xx xx 2020 г.

От министър-председателя:

Jean CASTEX

Министър на екологичния и солидарен преход

Barbara POMPILI

Министър на икономиката и финансите

Bruno LE MAIRE